google/wiki40b huggingface dataset:
DISA

DISA er et dansk selskap som siden stiftelsen i 1900 (som Compagnie Madsen ⅍) har produsert forskjellige metallvarer.
Selskapets opprinnelige hovedprodukt var det luftkjølte Madsen-maskingevær og selskapet fikk derfra navnet Dansk Rekyl Riffel Syndikat ⅍. I 1936 ble navnet Dansk Industri Syndikat ⅍, men på folkemunne het selskapet stadig Riffelsyndikatet. I dag heter selskapet DISA og produserer især DISAMATIC formemaskiner og annet støperiutstyr.

Compagnie Madsen ⅍

Vilhelm Herman Oluf Madsen konstruerte i 1879 (sammen med rustmester Bjarnov) det luftkjølte, rekylrepeterende maskingevær som kom til å få Madsens navn. I 1900 ble stiftet Compagnie Madsen A/S, som skulle produsere geværet på fabrikken i Københavns Frihavn.
I 1930 overtok A.P. Møller en aksjepost i A/S Dansk Rekylriffel Syndikat svarende til 15 prosent av den samlede aksjekapital. I løpet av de følgende år utvidet A.P. Møller sin aksjepost til 31,6 prosent og ble hermed den største aksjonær. I 2006 ble navnet Dansk Rekylriffel Syndikat A/S solgt fra.

Dansk Industri Syndikat ⅍

Fabrikken produserte under annen verdenskrig våpen til tyskerne. Den 10. mai 1943 ble Riffelsyndikatet utsatt for en sabotasjeaksjon. Det førte til en henvendelse fra A.P. Møller til Erik Seidenfaden, Politikens korrespondent i Stockholm, som ble bedt om å «gi London beskjed om å bringe sabotasjen til opphør». Den 22. juni 1944 ble Riffelsyndikatet ikke desto mindre igjen utsatt for sabotasje. Motstandsgruppen BOPA hadde i samarbeide med tre vakter okkupert fabrikken og brukte dernest i alt 400 kg sprengstoff til å sprenge den. Det er den største mengde sprengstoff anvendt ved en sabotasjeaksjon i Danmark.
Riffelsyndikatet kom aldri for alvor i gang med produksjonen igjen og Mærsk-selskapene A/S Dampskibsselskabet Svendborg og Dampskibsselskabet af 1912 A/S overtok aksjemajoriteten i Dansk Industri Syndikat A/S (DISA) i 1959.
I 1960 kjøpte DISA et patent av Aage Jeppesen, en dansk professor ved Danmarks Tekniske Højskole. Dette startet utviklingen av en enestående teknologi til automatisk fremstilling av kasseløse, vertikale sandformer. Siden 1964 har DISA fremstilt automatiske formlinjer, såkalte DISAMATIC, som revolusjonerte støperiverdenen ved å muliggjøre massefremstilling av jern- og metallstøpegods til blant annet automobil-, maskin- og byggeindustri.
I perioden mellom 1985 og 2000 erhvervet DISA en rekke europeiske firmaer som alle var spesialister i fremstilling av støperiutstyr. Dette gjorde at virksomheten utviklet seg til et internasjonalt selskap som ble verdens største produsent av støperiutrustning.

DISA Industries A/S

I 2005 ble virksomheten overtatt av kapitalfondet Procuritas og etterfølgende i 2008 solgt videre til kapitalfondet Mid Europa Partners.
Johann Ambrosius Bach

Liv

Ambrosius Bach var sønn av Christoph Bach og Magdalena Grabler. Faren var bymusikant i Arnstadt, og Ambrosius fikk tidlig en musikalsk opplæring. Noen år etter sin fars død i 1661, forlot han Arnstadt for å ta de tradisjonelle vandreårene som musikantgesell.
I 1667 fikk han en stilling i Erfurts Ratsmusikanten, ledet av onkelen Johann Bach. 1. april 1668 giftet Ambrosius seg med Maria Elisabeth Lämmerhirt, og i 1671 slo familien seg ned i Eisenach, der Ambrosius hadde fått post som bymusikant. De fikk tilsammen åtte barn, hvorav fem nådde voksenalder. Fire ble musikere.
Maria Elisabeth ble gravlagt 3. mai 1694, og 27. november samme år giftet Ambrosius seg med Barbara Margaretha Keul. Bare tre måneder senere døde han selv, og de to yngste barna, Johann Jacob og Johann Sebastian, flyttet til sin eldste bror, Johann Christoph Bach.
Energimerking av forbruksartikler

Energimerking er et system for å merke energikrevende apparater med sammenlignbar informasjon om forbruk av energi ved bruk av apparatet. 
I henhold til norsk lov om merking av forbruksvarer og tilhørende forskrifter samt en rekke ulike EU-direktiv (92/75/CEE, 94/2/CE, 95/12/CE, 96/89/CE, 2003/66/CE) må de fleste hvitevarer, lyspærer (forpakningen) og biler være utstyrt med et energimerke når de frembys for salg eller leie. Utstyrets energieffektivitet angis i form av ulike energieffektivitets-klasser fra A til G. A er mest energieffektivt, G minst energieffektivt. Merkene skal også gi forbrukerne annen nyttig informasjon. Informasjonen må også oppgis i brosjyrer og på utsalgstedenes internett-sider.
Energimerkingen har eksistert i EU siden 1993 og i Norge siden 1996. I løpet av disse årene har produktene gjennomgått en betydelig energieffektivisering. I et forsøk på å fange opp dette er klassene A+ og A++ senere blitt introdusert for kjøleskap.

Forvaltning av regelverket

Norges vassdrags- og energidirektorat (NVE) er tilsynsmyndighet for energimerkeordningen. Tilsynet omfatter å kontrollere at apparater i butikkene er riktig merket, og at opplysningene på merkingen er korrekt. Olje- og energidepartementet (OED) forvalter sammen med andre departementer det norske lovverket knyttet til energimerking. Statens institutt for forbruksforskning (SIFO) gjennomfører kontroll i butikkene og testing av produkter på oppdrag fra NVE.

Ansvarsområder

Utsalgstedene er ansvarlig for at produktene er tydelig merket ved salg eller utleie. Det er leverandørene (produsentene) som har ansvar for at butikkene får riktige merkelapper til produktene. 
Kontroller som er gjennomført har avslørt store mangler både hos butikkene, men også feilmerking fra produsentene.

Gyldighetsområde

Hvitevarer som skal energimerkes, er: Kjøle-/fryseapparater, oppvaskmaskiner, vaskemaskiner, tørketromler, kombinerte vask-/tørkmaskiner, lyskilder, stekeovner og klimaanlegg (luft-luft varmepumpe eller airconditionanlegg, vann-luft varmepumpe eller airconditionanlegg og væske-luft varmepumper) med kjøleeffekt under 12 kW.

Fremtidig revisjon

I dag finner man nesten ikke hvitevarer i dårligere energiklasser enn C i butikker i Norge. Den positive utviklingen har medført at det er naturlig at kravene til de ulike energiklassene skjerpes. EU-kommisjonen har derfor besluttet å revidere rammedirektivet for energimerking av hvitevarer til husholdningsbruk, Energy Labelling Directive 92/75/EEC.
Eugene Olaussen

Bakgrunn

Ansgar Eugène Olaussen var sønn av Hannibal Olaussen (1848–1916) og Bella Sophie Johansen (1852–1918). Faren hadde innvandret fra Tanum i Sverige og var bokbinder av yrke, likesom Eugènes storesøster Anna Catharina. Familien bodde senere i Moss. Eugène Olaussen havnet senere i Hokksund.
Han startet i arbeidslivet som 13-åring, og etter noen år som arbeider lærte han seg typografi. Han gikk i lære i aviser som Moss Avis og Jarlsberg.

Sosialdemokrat

Olaussen var medlem av ledelsen i Norges socialdemokratiske Ungdomsforbund, senere Norges Kommunistiske Ungdomsforbund fra 1907 til 1924 og redaktør av forbundets avis Klassekampen fra 1911 til 1921. 
I forbindelse med partikampene var han blant dem som var mest lojale overfor Komintern og ble derfor regnet til venstrefløyen. Mellom 1922 og 1924 var han stortingsrepresentant fra Buskerud, og fikk i den forbindelse kritikk fra Komintern for sin og gruppas kriseprogram, som innebar en politikk for å lindre følgene av den rådende politikken innenfor et kapitalistisk rammeverk.

Kommunist

Sammen med andre representanter for denne politikken gikk han like fullt med NKP i forbindelse med splittelsen i 1923, selv om han i det lengste advarte mot splittelse.
Han var i 1923-1924 NKUs representant i NKPs sentralstyre og i 1924 redaktør for det teoretiske tidsskriftet Proletaren.
Olaussen gled snart mer i bakgrunnen i partiet, og forlot marxismen og NKP i 1927.

Fedrelandslaget

Han gikk deretter over til Fedrelandslaget og Høyre etter å ha vurdert og forkastet ideen om å gå tilbake til Arbeiderpartiet. Han var imidlertid ingen prominent personlighet i sitt nye, politiske selskap. I forbindelse med sin nyvunne motstand mot arbeiderbevegelsen og dens vesen ble han påvirket av nasjonalistiske ideer, og særlig av Fridtjof Nansen. 
Han beveget seg etter dette i retning nazismen, og fra 1940 jobbet han nært opp mot Nasjonal Samling, selv om han ble nektet medlemskap, trolig grunnet sitt nå ganske anstrengte forhold til alkohol. Han skrev hyppig i partiets publikasjoner. Han var imidlertid blant dem som i størst grad forsøke å gi nasjonalsosialismen en sosialistisk karakter.
I 1945 ferdigstilte han sin biografi, Fra Kreml til Youngstorget. Utgivelsen på den nazistiske Kamban forlag ble imidlertid stoppet i forbindelse med okkupasjonsmaktens nederlag.
Eugene Olaussen ble i 1947 dømt for landssvik.
Fangcheng (Nanyang)

Fangcheng (kinesisk: 方城县; pinyin: Fāngchéng Xiàn) er et fylke i provinsen Henan i Folkerepublikken Kina. Det ligger under byprefekturet Nanyang.
Fylket hadde 963 588 innbyggere i 1999.
Drammen busstasjon

Historie

Allerede før den gamle rutebilstasjonen ble revet i 2001 var det uenigheter om hvor den nye busstasjonen skulle ligge. Selv om man var enige om å satse på Strømsø, stod valget mellom Strømsø torg og dagens plassering i Jernbanegata. De fleste partene, inkludert fylkeskommunen, Statens vegvesen, Jernbaneverket og Nettbuss, mente at Strømsø torg ville være best på grunn av den krappe svingen mellom Bybrua og Jernbanegata var uheldig og for å få en kortere og mer naturlig nærhet til jernbanestasjonen. Kommunen mente derimot at dagens plassering var best for byutviklingen og for å få minst mulig trafikk over Strømsø torg, i tillegg til at en busstasjon på torget ville fått betydelig mindre kapasitet. Kommunens forslag ble lagt til grunn for reguleringsplanen som ble vedtatt i november 2000.
Byggingen av busstasjonen var et samarbeid mellom Buskerud fylkeskommune, Drammen kommune og Statens vegvesen og skulle starte i 2003, men ble utsatt til 2004, og ytterligere forsinket på grunn av en konstruksjonstabbe, men ble likevel offisielt åpnet 14. oktober. Det er lagt stor vekt på universell utforming, og den ble nominert til Statens byggeskikkpris for 2005 og samarbeidspartnerne ble tildelt Norges Blindeforbunds tilgjengelighetspris 29. august 2005. Prisen fikk den for å være ekstra godt tilrettelagt for blinde og svaksynte med blant annet ledelinjer til alle plattformer, taktilt kart med blindeskrift og lydmeldinger om avganger og perronger. Lydmeldingssystemet viste seg senere å være sårbart og har vært ute av drift siden 2008, med medieoppslag i 2009, 2012 og 2014. Informasjonsskjermene har også i lange tider vært ute av drift. En kiosk som ikke hadde noen formelle tjenester for bussreisende fantes på busstasjonen, men denne ble senere nedlagt. I forbindelse med anbudsoppstart på bussrutene i Drammen sommeren 2014 ble den tidligere kiosken innredet som sjåførrom, da driftssentralen og bussgarasjen i den anledning ble flyttet til Kobbervikdalen.
I 2015 ble busstasjonen oppgradert med blant annet bedre skilting og bedre holdeplassoppslag. I løpet av 2016 er det ventet at busstasjonen også får innendørs venterom.
Lotte Miller

Karriere

Miller startet karrieren som svømmer i Madla Svømmeklubb da hun var sju år.
I 2010 ble hun kontaktet av Stein Gundersen i Norges Triathlonforbund og debuterte som triatlet året etter, under et stevne i Bø i Telemark.
Under Junior-EM i 2013 var Miller tre sekunder unna bronsemedalje etter en sterk sluttspurt, men endte på fjerdeplass, 28 sekunder bak vinneren Georgia Taylor-Brown fra Storbritannia.
Samme år tok hun sølvmedalje på normaldistansen under Norgesmesterskapet i triatlon, bak Mette Pettersen Moe som vant for tredje året på rad.
Miller ble tatt ut i den norske troppen foran Europalekene 2015, der hun endte på en 20.-plass, 6.11 bak vinneren Nicola Spirig fra Sveits.
Etter å ha vært ute i 2014 som et resultat av overtrening, kom Miller sterkt tilbake i 2015. Hun tok Norges første VM-medalje i triatlon da hun løp inn til bronsemedalje i junior VM i Chicago samme år. Dessverre ble 2016-sesongen til Miller spolert, da hun nok en gang ble utsatt for overtrening. 
Miller flyttet til Odense (Danmark) høsten 2016. Hun studerer idrett på syddanskuniversitet og trener sammen med tri team SDU (et elite team av triatleter knyttet opp mot det danske triatlonforbundet og syddansk universitet). 
I 2018 fikk Miller sitt gjennombrudd. Hun ble sammenlagt 17 i WTS (verdensserien) etter å ha tatt flere topp 15 og topp 10 plasseringer.
Scota

Scota er et navn i irsk mytologi, skotsk mytologi og i pseudohistorie som er gitt til to forskjellige mytologiske døtre av to forskjellige egyptiske faraoer som gælerne mente var deres stammor. Ved å spore sin avstamning tilbake til Scota mente man å forklare navnet scoti, «skottene», som romerne kalte de irske angriperne og innvandrerne av Argyll og Caledonia, områder som siden ble til dagens Skottland.
Scotia, som etter sigende hustru av Míl Espáine, navngitt som datter av en farao kalt «Nectanebus» (et navn som kanskje hadde til hensikt å henvise til enten Nektanebos I eller Nektanebos II), og i denne myten var det sønnene til Míl og Scota som bosatte seg i Irland.
I henhold til den tidlig irske krøniken Lebor Gabála Érenn var den andre Scota datteren av en egyptisk farao kalt Cingris, et navn som finnes kun i irsk legender. Hun var gift med Niul, sønn av Fenius Farsaid, en babylonier som reiste til Skytia etter at Babels tårn raste sammen. Niul var lærd i språk, og ble invitert av farao til Egypt og gitt Scota i ekte. De fikk en sønn, Goídel Glas, den eponymiske stamfaren til gælerne som skapte det gæliske språk (irsk og skotsk-gælisk) ved å sette sammen de beste trekkene til de 72 språkene som den gang eksisterte.
Goídel (eller hans sønn Sru) ble utvist fra Egypt kort tid etter jødenes forvisning fra Egypt (Exodus) av en farao som den irske krønikeren fra 1600-tallet, Geoffrey Keating, kalt for Intuir. Etter lange reiser bosatte hans etterkommere seg i Iberia hvor Míl Espáine ble født, og det var hans sønner: Eber Finn og Eremon som etablerte gælisk innvandring og bosetning i Irland.
I henhold til Seumas MacManus i hans bok The Story of the Irish Race (Historien om den irske stamme), giftet Scota seg med Niul, men han var barnebarn av Gaodhal Glas. Deretter giftet en helt annen Scota, som tilfeldigvis også var en datter av en egyptisk farao, seg med Miled (eller Milesius). Denne andre Scota forlot Iberia med sine åtte sønner og deres familier etter at Miled var død og satte kursen mot Irland. Mange av sønnene døde på reisen i en storm, og dronning Scota døde i et slag mellom milesierne og Tuatha Dé Danann.
Sør for den irske byen Tralee, i en dal tidligere kjent som Glenn Scoithin, «Dalen for den lille blomst», i dag kjent som Foley's Glen, skal graven til Scota etter sigende ligge, Scotia's Grave.
Allgemeine Schiffahrtsaktion

Allgemeine Schiffahrtsaktion var et tysk propagandatiltak under okkupasjonen av Norge under andre verdenskrig. Målet var å få noen av de rundt 1000 handelsskipene som seilte under allierte flagg til å gå inn i tyskkontrollerte eller nøytrale havner. Aksjonen startet 6. mai 1942 og angikk skipsfarten i Atlanterhavet. Hovedbidraget var en halvtimes radioprogram hver dag med meldinger og hilsinger hjemmefra til sjøfolk ute. Det første halve året ble 4500 meldinger overbragt, ispedd musikk og appeller til hjemlengselen blant sjøfolk. Ingen norske skip fulgte oppfordringene.
Brazil (film)

Handling

Brazil er en surrealistisk film der handlingen aller mest handler om det lille mennesket i et overbyråkratisert fremtidssamfunn – en moderne versjon av Kafkas Prosessen.
Tiden er juleaften en eller annen gang i det 20.århundre. Vi møter Sam Lowry (Pryce), en beskjeden kontorist med et usedvanlig rikt fantasiliv. Samfunnet han tjener er gjennomsyret av byråkrati der individualitet blir knust. Det finnes regler og paragrafer for alt, og papirer som må fylles ut for alt. Hovedkvarteret for dette galskapens samfunn er et statlig organ kalt «Information Retrieval» (Informasjonsgjenfinning). Deres slagord er «suspicion breeds confidence» («mistanke avler tillit»). Lignende motto er hengt opp overalt, og man oppfordres til å være på vakt og tyste på naboen og andre hvis de gjør noe som er litt utenom reglene. Hverdagen til Sam består av å fylle ut skjemaer og slavisk følge regler i grå, triste lokaler. Han ser ikke ut til å være særlig klar over hvor undertrykkende det ekstremt byråkratiske og overvåkende systemet, som han er en del av, er, og hvilke følger det har for folk rundt ham. Men som en kontrast til den grå hverdagen, drømmer Sam at han er en superhelt som flyr over og gjennom gyldne skyer og vakre landskap. I begynnelsen ser vi at dette er noe han drømmer, men etterhvert dukker slike drømmeinnslag ofte opp midt i handlingen, i "våken tilstand", og det sår tvil om hva som er drøm og hva som er virkelighet. Etterhvert møter han en kvinnen som han kjenner igjen fra drømmene sine, en kvinne som har til hensikt å knuse det undertrykkende samfunnet de lever i.

Om filmen

Filmen bygger på en rekke tidligere filmer og litteratur som skildrer fremtiden, men først og fremst er den en uhøytidelig satire over Orwells dystopiske roman 1984. Filmen har flere ganger blitt omtalt som et komisk mareritt om verden der byråkratiet har vunnet.
Brazil fikk gode kritikker, men gjorde det dårlig kommersielt. Den har imidlertid oppnådd en status som kultfilm.
De norske anmelderne var også meget gode. Blant annet fikk den terningkast seks av FilmMagasinet og fem av både Dagbladet, VG, Dagsavisen og Aftenposten.
Filmen vant to BAFTA priser og ble nominert til to Oscar.
Kristin Ribe

Stil

Ribe skriver i en drømmepreget stil med absurde hendelser med en intuivtiv logikk.

Temaer

I sine romaner tar Kristin Ribe opp temaer som selvmord, konflikter mellom foreldre og barnk, psykisk sykdom og seksuelle overgrep. Romanen Syn skildrer en for tidlig død og sorgen den medfører.
The Minds of 99

The Minds of 99 er et dansk post-punk band, dannet i 2012. Bandet vant i 2013 Danmarks Radios Karrierekanon.
Skruepumpe

En skruepumpe er en type fortrengningspumpe med en eller flere skruer som transporterer væsker med både lav og høy viskositet langs skruens akse. Et klassisk eksempel på en skruepumpe, er Arkimedes' skrue.
Sektoravgift

Sektoravgifter fastsettes av forvaltningen med hjemmel i lov og er øremerket til å finansiere utgiftene til bestemte formål på statsbudsjettet. Sektoravgifter finansierer som oftest fellestiltak overfor en næring og avgiftene betales av næringen selv (for eksempel i forbindelse med virksomheten til tilsynsorganer).
Sektoravgifter skiller seg fra gebyrer og særavgifter. I motsetning til gebyrer er sektoravgifter ikke motytelse for en konkret myndighetshandling. I motsetning til særavgifter er sektoravgifter øremerket bestemte formål og regnes ikke som skatter i Grunnlovens forstand, men de kan likevel betraktes som vanlige skatter fordi betaling av dem ikke motsvares av konkrete gjenytelser fra staten. 
De nærmere retningslinjene for fastsettelse av sektoravgifter er fastsatt i Finansdepartementets rundskriv R-112 av 16. juni 2006.

Formål

Sektoravgiftene har et begrenset statsfinansielt formål ved at avgiftsinntektene ikke må overstige kostnadene ved det tiltaket eller virksomheten som avgiften skal finansiere. Sektoravgiftene kan ha formål utover det statsfinansielle. De kan således brukes til å påvirke borgernes handlingsmønster på et bestemt område.

Objekt

Det er få begrensninger på hva som kan være objektet for sektoravgifter, men ofte vil det være knyttet til omsetning, innførsel, produksjon, eie eller bruk.

Subjekt

Sektoravgifter kan legges på mange ulike aktører, f.eks. en selger, kjøper, importør, produsent, eier eller bruker. Avgiftsplikten kan også være knyttet til den som nyter godt av det avgiftsfinansierte tiltaket, men vil ofte ikke være det.

Hjemmelsgrunnlag

Sektoravgifter krever normalt hjemmel i lov. Myndigheten til den nærmere utformingen av sektoravgiftene er som regel delegert til forvaltningen. Sektoravgifter skiller seg fra særavgifter, som regnes som skatter i Grunnlovens forstand, og derfor vedtas av Stortinget ved årlige plenarvedtak iht. Grunnlovens § 75 bokstav a.

Sektoravgifter i 2008-2010

Sektoravgiftene er budsjettert med å gi staten inntekter på om lag 2 mrd. kroner i 2010.
Dejanira

Utseende

Nokså store (gjerne 20-25 millimeter), lysbrune trebukker. Antennene er lengre enn kroppen hos hannene, kortere hos hunnene. Pronotum har en skarp tann midt på sidekanten. Dekkvingene er jevnt tilsmalnende bakover.

Levevis

Larvene lever i død ved, mest av løvtrær.

Utbredelse

Slekten er utbredt i Thailand, Malaysia, Vietnam og de vestlige øyene i Indonesia (Java, Sumatra, Borneo).
Lungeorminfeksjon

Lungeorminfeksjon er en sykdom hos husdyrene sau, geit, storfe og gris i tillegg til hjort. Den forårsakes av ulike arter lungeormer.
Engelsk betegnelse: Hoose eller verminous bronchitis.

Årsak

Sau angripes av den store lungeormen Dictyocaulus filarai som er den viktigste lungeparasitten hos norske sauer, samt andre arter av nematodene små lungeormer. Storfe angripes helst av den store lungeormen D. viviparus Den store lungeormen holder til i luftveiene, mens de små har helt eller delvis tilhold i selve lungevevet. Smitte til andre dyr kan skje via avføring eller ved at parasittens egg hostes opp.

Forekomst og symptom

Utbrudd er spesielt vanlig i juli og utover til september, etter varme våte somrer, da dette er spesielt gunstig for lungeormen.

Stor lungeorm

Gir betennelsesreaksjoner, dårlig allmenntilstand, hoste og avmagring. Parasitten utvikler seg direkte og kan ikke overvintre på beite. Unntak for overvintring finnes kanskje i kyststrøkene på sør- og vestlandet hvor det er mildere vintre. Smitten skjer på beitet fra eldre infiserte dyr. Dette kan forebygges ved å behandle søyene før beiteslipp om våren.

Små lungeormer

Parasittene legger egg som utvikles til larver. Utviklingen går via meitemark. Disse parasittene kan overvintre i mellomverten i beitet. Sauene smittes ved å ta opp larven eller mellomverten med fóret. Larvene samler seg i 'knuter' i lungevevet. Derfor er de vanskelig å nå fram til med ormemiddel, man må gjerne gi høyere og flere doser. Konsultér veterinær. Symptom er hoste og dårlig tilvekst.
En veterinær vil kunne få undersøkt avføring og slim fra lungene under mikroskop for å identifisere egg eller teste blodprøver for antistoffer mot parasitten.

Hos andre dyr

Parasitten Muellerius capillaris i slekten Slekten Prototstrongylus er den vanligste lungeormen hos geiter. Lungeormer av slekten Metastrongylus infiserer gris. På New Zealand har det blitt påvist at lungeormer i slekten Dictyocaulus kan smitte mellom storfé og hjortedyr. Arten D. arnfeldi angriper hester og esler.

Behandling

Smittede dyr behandles med ormemiddel. Middel inkluderer ivermectin, albendazole, fenbendazole og febantel.

Differensialdiagnose

Lungebetennelse hos sau kan vere et symptom på flere sykdommer, ikke bare lungeorm.
Anisoceraea

Utseende

En middelsstor, lang og tynn, blått metallisk skinnende trebukk. Oversiden er tett og kraftig punktert. Pronotum er tønneformet og lengre enn bredt. Antennene er noe fortykkede mot spissen.

Levevis

Larvene utvikler seg i ved av løvtrær.

Utbredelse

Arten er utbredt i Kongo og Kamerun.
Anniken Hauglie

Utdanning

Anniken Hauglie er født i Oslo men oppvokst i Ski kommune i Akershus. Hun var elev på Ski ungdomsskole og gikk ut av Kontra videregående skole i 1991. Hun er gift med statssekretær Lars Jacob Hiim. De har to barn. Hauglie er utdannet cand.polit. fra Universitetet i Oslo (2000). Hauglie har hovedfag i sosiologi, mellomfag i statsvitenskap og faget livssyn og etikk. Hun har også prosjektledelse fra BI (2006). Hauglie har særlig fordypet seg i situasjonen i det tidligere Jugoslavia, og primært i Bosnia-Hercegovina, på 1990-tallet.

Karriere

Hauglie har arbeidet som politisk rådgiver for Akershus Høyre, i Forbrukerrådet, vært politisk rådgiver for sosialministeren i Bondevik II-regjeringen og har arbeidet som hhv helsepolitisk rådgiver og sosialpolitisk rådgiver i Høyres stortingsgruppe.  Anniken Hauglie kom fra stilling som rådgiver for kommunalfraksjonen i Høyres stortingsgruppe da hun i januar 2010 ble sosialbyråd i Oslo.I 2012-2013 var hun medlem av Høyres sentrale programkomite som ble ledet av Stortingsrepresentant Bent Høie, og som la frem forslag til Høyres stortingsvalgsprogram for perioden 2013-2017. På midten av 1990-tallet var hun med i Den Konservative Studenterforening og Minerva.